Cetatea din România care îi impresionează pe turiștii străini, veche de peste 700 de ani, stă să se prăbușească. Autoritățile amână de ani buni reabilitatea acesteia.
Este vorba despre Cetatea Șoimoș, aflată la limita de nord-est a satului Şoimoş, care în prezent este parte a oraşului Lipova, pe dealul Cioaca Tăutului. Este veche de mai bine de 700 de ani și s-a construit după primele invazii ale tătarilor în această zonă. Este atestată documentar din 1278.
Numele cetății are la bază o activitate care i-ar fi adus recunoaștere în Evul Mediu, și anume creșterea șoimilor. O familie nobiliară a construit această cetate.
Începând cu a doua jumătate a secolului al XV-lea, cetatea a fost donată succesiv. În 1446, aceasta a ajuns în posesia lui Iancu de Hunedoara. Din 1471, a fost stăpânită de Nicolae și Iacob Bánffy, primul fiind comite de Arad. A fost deținută apoi de Ioan Corvin, fiul natural al regelui. De la văduva acestuia, Beatrix de Frangepan, a ajuns, prin căsătorie, la Gheorghe de Brandenburg.
A fost reședință pentru regina Isabela și fiul ei, Ioan Sigismund Szapolya, și a avut un rol foarte important pentru istoria României. În 1515, după ocuparea Lipovei, această cetate a fost asediată de către cruciaţii lui Gheorghe Doja.
După ce răsculații de sub zidurile Timișoarei au fost învinși, voievodul Transilvaniei, Ioan Zápolya, a ocupat cetatea, dar și alte fortificații de la valea Mureșului, potrivit cetateasoimos.ro.
A devenit rezidență princiară pentru văduva lui Ioan Zapolya, Izabella, la mijlocul secolului al XVI-lea. A fost cedată, în 1551, trupelor lui Andrei Báthory, autoritatea regelui Ferdinand de Habsburg.
În 1552, cetatea a fost ocupată de turci și eliberată în 1595. Principele Gabriel Bethlen a cedat-o apoi turcilor și a rămas în posesia acestora până în martie 1688. A fost părăsită oficial în 1788. Din secolul al XIX-lea, este pe lista monumentelor protejate.
Este una dintre cele mai frumoase cetăți din țară, fiind foarte apreciată de turiști. Un zid al cetății s-a prăbușit, însă nimeni nu era prin preajmă la momentul incidentului, din fericire.
Vizitatorii au fost avertizați să nu se apropie de ruine. Autoritățile din orașul Lipova se află în conflict privind responsabilitatea reabilitării acestei cetăți, care nu s-a realizat nici până acum.
De-a lungul timpului, au fost făcute numeroase promisiuni de reabilitare a cetății. Primăria Lipova, dar și Consiliul Județean Arad au promis, în ultimii 20 de ani, că se vor ocupa de aceasta.
Vicepreședintele CJ Arad, Ionel Bulbuc, a postat, pe Facebook, un anunț în legătură cu prăbușirea cetății. Acesta a dat vina pe Primăria Lipova pentru acest incident, din moment ce aceasta are obiectivul în proprietate.
"Nu mai bine ne-aţi fi lăsat-o nouă, Consiliului Judeţean, să ne ocupăm de Cetate, domnilor de la Lipova, să putem dezvolta o zonă frumoasă la Şoimoş, cum am făcut la Căsoaia sau la Ghioroc?", a scris acesta pe pagina sa de Facebook.
Florin Pera, primarul orașului Lipova, a spus că cetatea s-a aflat în administrația CJ Ara timp de 10 ani pentru a fi reabilitată. Niciun proiect nu a fost pus în aplicare, astfel că cetatea a fost luată înapoi în 2020.
"Cetatea a fost dată în administrare Consiliul Judeţean timp de aproximativ zece ani tocmai pentru reabilitare, însă având în vedere că nu s-a întâmplat nimic în tot acest timp, am preluat-o din septembrie 2020, cu intenţia de a accesa noi fonduri europene.
Din păcate, programele de finanţare actuale nu prevăd alocarea unei sume atât de mari cât ar fi nevoie la Şoimoş, unde estimăm costuri de 40 de milioane de euro pentru un proiect de reconstruire a 80% din vechea cetate.
Ar fi refăcută inclusiv sala tronului, am avea spaţii de expoziţie şi săli de conferinţe iar cetatea ar deveni o atracţie turistică a zonei", a declarat primarul, notează click.ro.
Obiectivul a fost trecut în strategia de dezvoltare și se lucrează la introducerea acestuia pe lista Institutului Naţional al Patrimoniului, după cum a adăugat primarul. În acest fel, ar putea fi obținute finanțări mai ușor.